**IN V ŽARU ČUTIM**

(Iz intimnega sveta)

Ko ljubi on na meni vzvaloví,

jaz mislim, da je val morjá,

ki mi naplavlja v srčno kri

najglobljo globokóst Sveta.

Na steni dvoje senc stremi

v popolno zlitost, trepeta --

v dvosenci najine Strasti

nov čas začne se, krut konča.

Celeče nežen, pravi mož,

od mojih bokov, rok ovit,

kot od drhtečih, mehkih rož

morjá, me boža z njim in beli kit,

se zdi, je z njo v bližini; nasmehljan...

Me boža z njim, moj človek-mož,

in céli v meni rano ran

in nje od tropov volčjih kož,

podobno ranjen kakor jaz

(kólikor moški to lahko jè)...

Šepeče balzam, med: "Te blazne stigme -- tvoj okras!

Zaradi njih se ljubiš, kot da poje

glas morske vile... O vse v meni vso te ljubi:

vseh ranjenosti, kar jih v svetu bridko rdi,

najmanj očitno... in še moč srca, upiranje pogubi,

prisili v molk... In lišpanje, ki nad bolečo kri

te svojčas kakor droga je nosílo

čez mejo stvarnega..." A ne, kamor me moj najdražji ti

odnesel je in njega jaz: v nadzemsko zemskost -- v milo,

ubrano veličastje Dvoedine (BogBógine) prisotnosti, ki

v njej je ljubi, še razvalovan

od kratkega mogotnega viharja,

z duhovnim, s čustvenostjo presijan --

o moj zdrzljaj v ganotje se pretvarja...

Na moje prsi, belopena vala,

in na srce pod njimi svoja topla usta

polaga mi, kot bi polagal jih na grala

svetóst... Lepota in dobrota tu sta!

Kako zavetno, rodovitno, najino -- živeti z njim;

doživljati v objemu ga globokem -- milosti prelest!

In če zgodi se, da od njega, njega doživim

še spev, je le še en čar, le še ena zvezda več v tem vencu zvezd.

In vem, da biseri so tam,

kjer on se mi zalesketa

v globinah ženskih: "Naj ti dam

še svoj studenec iz srca!..."

O ne bojim se več, ko name pade

njegova senca -- svetla luč.

In v žaru čutim: Ni je, ni pregrade!,

so vrata le in v vratih ključ...